A BIZOTTSÁG (EU) 2022/85 RENDELETE

(2022. január 20.)

a 396/2005/EK európai parlamenti és tanácsi rendelet II. mellékletének a bizonyos termékekben, illetve azok felületén található flonikamid megengedett szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A flonikamid tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg.

(2) Egy, a flonikamid hatóanyagot tartalmazó növényvédő szer citrusfélék, cseresznye, szilva, szamóca, feketeszeder, málna, „egyéb bogyósgyümölcsűek”, „egyéb gyökér- és gumós zöldségek”, paradicsom, padlizsán/tojásgyümölcs, cukkini, nem ehető héjú kabakosok, „saláta és salátafélék”, hüvelyesek, rozs, búza és komló esetében való alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmeket nyújtottak be a Bizottsághoz az érvényben lévő MRL-ek módosítása céljából.

(3) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottság részére.

(4) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(5) A citrusfélék, a cseresznye, a szilva, a paradicsom, a padlizsán/tojásgyümölcs, a cukkini, a nem ehető héjú kabakosok, a rozs, a búza és a komló tekintetében a kérelmezők további, a 396/2005/EK rendelet 12. cikke szerint végzett felülvizsgálat során még rendelkezésre nem álló információkat nyújtottak be. Ezek az információk az analitikai módszereket, a szermaradék-vizsgálatokat, a tárolási stabilitást és a hidrolízisvizsgálatokat érintik.

(6) A Hatóság a (2) preambulumbekezdésben felsorolt összes terméket illetően arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette a flonikamid toxikológiai tulajdonságaira vonatkozó legfrissebb információkat. Sem az említett hatóanyagot esetlegesen tartalmazó valamennyi élelmiszer fogyasztásából következő, egész életen át tartó expozíció, sem pedig az adott termék fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(7) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(8) A 396/2005/EK rendeletet ezért ennek megfelelően módosítani kell.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. január 20-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu

Reasoned opinion on the modification of the existing maximum residue levels for flonicamid in strawberries and other berries (Indokolással ellátott vélemény a flonikamidra a szamóca és egyéb bogyósgyümölcsűek vonatkozásában megállapított jelenlegi szermaradék-határértékek módosításáról). EFSA Journal 2019;17(7):5745.

Reasoned opinion on the modification of the existing maximum residue levels for flonicamid in various crops (Indokolással ellátott vélemény a flonikamidra különböző termények vonatkozásában megállapított jelenlegi szermaradék-határértékek módosításáról). EFSA Journal 2018;16(9):5410.

Reasoned opinion on the modification of the existing maximum residue levels for flonicamid in various root crops (Indokolással ellátott vélemény a flonikamidra különböző gyökérnövények vonatkozásában megállapított jelenlegi MRL-ek módosításáról). EFSA Journal 2018;16(9):5414.

Reasoned Opinion on the evaluation of confirmatory data following the Article 12 MRL review for flonicamid (Indokolással ellátott vélemény a megerősítő adatoknak a flonikamidra vonatkozó szermaradék-határérték 12. cikk szerinti felülvizsgálata nyomán végzett értékeléséről). EFSA Journal 2020;18(5):6117.